सूर्य का वृष से मिथुन में प्रवेश, सूर्य पूजा के साथ ही दान-पुण्य करने का है ये पर्व
आज (शुक्रवार, 15 जून) मिथुन संक्रांति है। सूर्य जब एक राशि से दूसरी राशि में प्रवेश करता है तो इसे संक्रांति कहते हैं। 15 जून को सूर्य मिथुन राशि में आएगा और 17 जुलाई तक इसी राशि में रहेगा। mithun sankranti on 15th June, surya ka rashi parivartan, traditions about sankranti
आज (शुक्रवार, 15 जून) मिथुन संक्रांति है। सूर्य जब एक राशि से दूसरी राशि में प्रवेश करता है तो इसे संक्रांति कहते हैं। 15 जून को सूर्य मिथुन राशि में आएगा और 17 जुलाई तक इसी राशि में रहेगा। शास्त्रों में संक्रांति को भी पर्व माना गया है।
उज्जैन के ज्योतिषाचार्य पं. मनीष शर्मा के मुताबिक, संक्रांति पर सूर्य पूजा के साथ ही दान-पुण्य करने की परंपरा है। इस पर्व पर सुबह जल्दी उठना चाहिए और स्नान के बाद उगते सूर्य को जल अर्पित करना चाहिए। इसके लिए तांबे के लोटे का उपयोग करेंगे तो बेहतर रहेगा। जल चढ़ाने के बाद घर के आसपास ही जरूरतमंद लोगों को दान-पुण्य करें।
ऐसे मना सकते हैं मिथुन संक्रांति
मान्यता है कि संक्रांति पर पवित्र नदियों में स्नान करना चाहिए। इसी वजह से गंगा, यमुना, शिप्रा, नर्मदा जैसी पवित्र नदियों में स्नान के लिए काफी लोग पहुंचते हैं। अगर नदी स्नान नहीं कर पा रहे हैं तो घर पर ही पानी में थोड़ा सा गंगाजल मिलाकर स्नान कर सकते हैं। स्नान करते समय सभी तीर्थों का और पवित्र नदियों का ध्यान करना चाहिए।
नदी में स्नान के बाद वहीं से सूर्य को जल अर्पित करना चाहिए। घर पर हैं तो तांबे के लोटे में जल, चावल, कुमकुम डालकर सूर्य को अर्घ्य अर्पित करें। इस दौरान ऊँ सूर्याय नम: मंत्र का जप करें। सूर्य पूजा के बाद गुड़, तांबे के बर्तनों का दान कर सकते हैं। इन चीजों के साथ ही धन, कपड़े, अनाज, जूते-चप्पल का दान कर सकते हैं।
श्रीकृष्ण ने अपने पुत्र को बताया था सूर्य पूजा का महत्व
भविष्य पुराण के ब्राह्म पर्व में श्रीकृष्ण और सांब का प्रसंग है। इस प्रसंग में श्रीकृष्ण ने अपने पुत्र सांब को सूर्य पूजा करने का महत्व बताया है। आज भी जो लोग नियमित रूप से सूर्य पूजा करते हैं, उन्हें अक्षय पुण्य मिलता है और कुंडली के ग्रह दोष शांत होते हैं। ज्योतिष की मान्यता है कि इस ग्रह की पूजा से कार्यों में सफलता मिलती है, मान-सम्मान मिलता है।